Уляшев Олег Иванович

Уляшев Олег Иванович (1964) — коми гижысь, фольклор да оласног туялысь, филологияса кандидат.

 Олан туй 
Чужӧма 1964-ӧд вося лӧддза-номъя тӧлысь 21-ӧд лунӧ Коми АССР-ысь Кулӧмдін районса Вӧльдiн сиктын. 1971—1979-ӧд воясӧ велӧдчӧма Вӧльдінса 8 класса школаын, сэсся — В. Т. Чисталёв нима Помӧсдінса шӧр школаын. 1988-ӧд воын помалӧма Сыктывкарса канму университетысь филология факультетса коми юкӧн. Пырӧма уджавны СССР-са наукаяс академиялӧн Коми филиалысь Кыв, литература да история институтӧ (ӧні — Коми наука шӧрин): вӧлӧма литература да фольклор юкӧдын; ӧні — этнография секторын старшӧй научнӧй сотрудник. 

 Туялан удж 
 Небӧгъяс 

 Гижан удж 
1977-ӧд воын йӧзӧдӧма медводдза гижӧдсӧ: «Чушканзі» журналын петӧма кань йылысь басня.

Студенталігӧн йӧзӧдлӧма кывбуръяс, мойдъяс республикаса журналъясын, газетъясын да мукӧд ӧтувъя чукӧрын. Пырӧдчӧма «ПИТОН» литературнӧй чукӧрӧ (Первое интеллектуальное творческое объединение начинающих), сэсся «Ордым» котырӧ. 1988-ӧд восянь йӧзӧдсьӧ «Войвыв кодзув» да «Арт» журналъясын, кӧні сідзжӧ петавлӧны литературно-критическӧй статьяяс. 1991-ӧд воын ветлӧма Эстмуӧ этнофутуристъяслӧн конгресс вылӧ. Сы бӧрти петӧма «Водоптицная дорога» (Тарту, 1995) небӧг, кытчӧ пырӧма сылӧн 10 кывбур. Прозаа гижӧдъясыс тшӧтш пырисны коми литература учебникъясӧ.

1990—2000-ӧд воясӧ топыда уджалӧма Коми Республикаса фольклор театркӧд (ӧні — Коми Республикаса вужвойтырлӧн шылада-драмаа театр). Театрыс 1990-ӧд воын медводдзаӧн пуктӧма О. И. Уляшевлысь «Енколаяс йылысь поэма» серти спектакль. Сэсся пуктӧмаӧсь «Куллерво» (финн кывйысь вуджӧдӧма, 1993), «Гытсан» (1994); «Коми сиктын важнога свадьба» (С. Мезенцевкӧд ӧтвылысь) да «Рӧштвоса ворсӧмъяс» (Л. Оплеснинакӧд ӧтвылысь, 1996), «Эзысь шабді» (С. Горчаковакӧд ӧтвылысь, 1998), «Йӧла гор» (1999).

«Эзысь шабді» лирическӧй комедияысь О. И. Уляшевлы сетӧма Коми Республикаса канму премия искусство юкӧнын.

2015-ӧд воын «Излань зыран, зарни зыран» небӧгсӧ шуӧма республикаса конкурсын медбур небӧгӧн. Тайӧ жӧ небӧгсьыс вичмӧма М. А. Кастрен котырлӧн «Ичӧт проза» нимпасын литературнӧй премия (Финляндия) да Рӧдвуж уджтасын премия художествоа проза гижӧдъяс юкӧнын премия (Эстония).

О. И. Уляшев гижӧ уна жанрын, комиӧн и рочӧн, ачыс вуджӧдчӧ да серпасалӧ небӧгъяссӧ. 2012-ӧд восянь пырӧ Рочмуса гижысь котырӧ.

 Небӧгъяс 
 Кӧмтӧм нывкалы: кывбуръяс. — Сыктывкар: Коми небӧг лэдзанін, 2001. — 24 л.б. («Ӧтувъя керка» чукӧр)
 Орд ордым: висьтъяс, ворсанторъяс, кывбуръяс. — Сыктывкар: Коми небӧг лэдзанін, 2006. — 160 л.б.
 Мойд дзебас: посни челядькӧд уджалысьяслы отсӧг. — Сыктывкар: ГАОУДПО (пк) С РК «КРИРО», 2013. — 48 л.б.
 Излань зыран, зарни зыран. — Сыктывкар: ООО «Издательство Кола», 2014. — 96 л.б.
 Кад пыр верзьӧмӧн: висьтъяс. — Сыктывкар: «Анбур» ИКК, 2019. — 248 л.б.
 Зарни бобув. Кывбуръяс. — Сыктывкар: «Коми йӧзӧдчан керка» КР-са АУ, 2021. — 224 л.б.

 Наградаяс 
 М.А. Кастрен котырлӧн «Ичӧт проза» нимпасын литературнӧй премия (2015)Коми ученый получил первую премию литературного конкурса Общества Кастрена // «Комиинформ» юӧр сетан агентство (2015.10.21; рочӧн)

 Ӧшмӧсъяс 
 Ученые Института языка, литературы и истории Коми научного центра УрО РАН: Биографический справочник / Сост. И.Л. Жеребцов. — Сыктывкар, 2000. 
 Коми гижысь котыр сайтын О. И. Уляшев йылысь

 Ыстӧдъяс 

Категория:Персоналия анбурӧд
Категория:Персоналия:Коми
Категория:Туялысьяс
Категория:Фольклор туялысьяс
Категория:Коми гижысь
Категория:Коми гижысь котырӧ пырысьяс
Категория:Вӧльдін сикт овмӧдчӧмин
Категория:Кыв, литература да история институт